Fomins & Kleins

**Fomins & Kleins**, latvijski bend osnovan je krajem 2002. godine.

Dva glavna aktera ove grupe, Ivo Fomins i Tomass Kleins znaju se od ranije, kroz zajedničke glazbene projekte.

Ivo Fomins i Tomass Kleins dolaze iz zapadno-latvijskog grada na Baltičkom moru - Liepāje. Liepāja je poznata kako po brojnim muzičkim (pretežno rock) festivalima (npr. festival Amber of Liepaja), tako i po brojnim poznatim i priznatim muzičarima, pa mnogi ovaj grad nazivaju i Latvijski Liverpool.

U vrijeme Sovjetskog Saveza, Ivo i Tomass su osnovali bend *Saldās sejas* (Slatka lica) zajedno s još dvoje poznatih latvijskih muzičara, Zigfridsom Muktupavelsom i Guntarsom Račsom. S Guntarsom njih dvojica i dalje sarađuju: on im producira i piše sve pjesme.

Pjevač Ivo Fomins, koji je inače po profesiji kuhar, zalagao se za formiranje *Fominsa & Kleinsa* prilikom mnogih glazbenih projekata - čak i izvan Latvije. Jedno je vrijeme bio čvrst član benda *Liepājas Brāļi* (Braca iz Liepaje) nakon čega započinje solo karijeru, te nastupa između ostalog u Rusiji, Poljskoj, Austriji i Danskoj. 1989. godine učestvovao je na festivalu *Big Apple*, te tu osvaja veoma dobro treće mjesto. Sam Ivo kaže da je dosta naučio od Roberta Planta (Led Zeppelin), Stevena Tylera (Aerosmith) i Davida Coverdalea (bivši Deep Purple, Whitesnake). Pjevanje je zasigurno u krvi porodice Fomins; Ivov brat, Igo (pravim imenom Rodrigo) veoma je omiljen pjevač u baltičkim državama i Rusiji.

Gitarista Tomass Kleins potječe također iz jedne veoma muzikalne porodice, te piše sve prekrasne melodije za bend *Fomins & Kleins*. U svojoj rockerskoj prošlosti bio je član mnogih bendova, kao npr. *Neptuns* ili pak Latvijskoj verziji BH rock legende Bijelog dugmeta, *Līvi*. Zahvaljujući tome, on se upoznao sa rockom, te zaista takav nastoji i ostati u Fomins & Kleinsu. Kao svoje najveće učitelje (ujedno i prijatelje) spominje članove AC/DC, Led Zeppelina, Pink Floyda i Ozzyia Osbournea.

Krajem 2002. godine Tomass Kleins i Ivo Fomins potpisuju ugovor u najvećoj baltičkoj i Latvijskoj producentskoj kući, Microphone Records - MicRec. Tako su se polako, ali sigurno sa svojim pjesmama izdvojili iz mase pjevača, te zajedno s bendom *BrainStrom* postali jedni od najpoznatijih Latvijskih grupa. Pored Iva i Tomassa, u bendu su još i Egils Mežs (bas), Valery Inutin (bubnjevi) i Jānis Lūsēns Jr. (klavijature). Početkom slijedeće godine, oni javnosti predstavljaju svoju prvu zajedničku pjesmu, *Sniegs* (Snijeg), te hard rockersku *Solījums* (Obećanja). Samo nekoliko mjeseci kasnije, svjetlo dana je ugledao njihov prvi album *Muzikants* (Muzičari), koji je rasprodan u rekordnom broju. S naslovnom pjesmom tog albuma, na Euroviziji u Latviji osvajaju drugo mjesto, dok pobjedu odnosi *F.L.Y.*, koji je na Eurosongu u Rigi osvojio solidno predzadnje mjesto. Inače, na Latvijskom izboru za pjesmu Eurovizije, njihova autobiografska pjesma *Muzikants* bila je jedina pjesma na materinjem jeziku.

2004. godine *Fomins & Kleins* izdaju svoj drugi studijski album, *Dzimis Latvijā* (Rođeni u Latviji). Sa 100% rock pjesmom *Dziesma par Laimi* (Pjesma o sreći) ponovno se prijavljuju za izbor Latvijske pjesme predstavnice na Euroviziji, te bivaju ubjedljivi pobjednici s preko 40000 glasova televotinga, što je postiglo i novi rekord u televotingu u toj zemlji. Također i ova pjesma bila je jedina na latvijskom jeziku. Inače, u Istambulu, malo im je falilo da ostvare put u finale. Također, Ivo je demantirao da je pjesma *Dziesma par Laimi* na latvijskom, a ne na engleskom jeziku zbog toga što oni predstavljaju Latviju, a ne Englesku. Inače, njihovi koncerti u Latviji su veoma dobro posjećeni, hale, dvorane i stadioni su popunjeni uvijek do kraja.